KIRJALLINEN KYSYMYS P-0244/03 esittäjä(t): Antonios Trakatellis (PPE-DE) komissiolle. Ilmastonmuutosta koskevan Kioton pöytäkirjan noudattamisen ja otsonikerrosta heikentävistä aineista annetun asetuksen (EY) N:o 2037/2000 täytäntöönpanon laiminlyönti Kreikassa.



Virallinen lehti nro 222 E , 18/09/2003 s. 0171 - 0172



KIRJALLINEN KYSYMYS P-0244/03 esittäjä(t): Antonios Trakatellis (PPE-DE) komissiolle (28. tammikuuta 2003) Aihe: Ilmastonmuutosta koskevan Kioton pöytäkirjan noudattamisen ja otsonikerrosta heikentävistä aineista annetun asetuksen (EY) N:o 2037/2000 täytäntöönpanon laiminlyönti Kreikassa Komission toisesta kertomuksesta(1), joka koskee päätöksen 93/389/ETY(2) täytäntöönpanoa, käy Kreikan osalta ilmi, että kasvihuonekaasupäästöt ovat kasvaneet vuonna 2000, niin että jäsenvaltioiden Kioton tavoitteiden saavuttamiseksi asettaman, vuosiksi 20082012 asetetun tavoitteen saavuttamista osoittava indikaattori on ylitetty 8,7 yksiköllä. Lisäksi Kreikka soveltaa puutteellisesti otsonikerrosta heikentävistä aineista annettua asetusta (EY) 2037/2000(3) eikä ole ottanut käyttöön minkäänlaista aineiden talteenottojärjestelmää, jollaisista kyseisen asetuksen 16 artiklan 6 kohdassa säädetään. Pitääkö komissio tyydyttävinä toimia, joita Kreikka on toteuttanut Kioton pöytäkirjassa tarkoitettujen kasvihuonekaasupäästöjen osalta? Näitä kaasuja ovat hiilidioksidi (CO2), metaani (CH4), typpidioksidi (N2O), fluorihiilivedyt (HFC), perfluorihiilivedyt (PFC) ja rikkiheksafluoridi (SF6). Mitä komissio aikoo tehdä, jotta Kreikassa vähennetään hiilidioksidipäästöjä vastaavia kasvihuonekaasupäästöjä? Miksi komissio ei ole ryhtynyt toimiin näiden laiminlyöntien vuoksi, joita Kreikassa on ollut asetuksen (EY) 2037/2000 soveltamisessa, erityisesti ajatellen sen 16 artiklaa, jossa säädetään näiden otsonikerrosta heikentävien aineiden (CFC:t jne.) talteenotosta? Mitä se aikoo tehdä, jotta Kreikassa ei voitaisi viedä kaatopaikalle laitteita (kuten jääkaappeja), jotka sisältävät kiellettyjä aineita? Mitkä toimet olisivat komission mielestä asianmukaisia, jotta vähennettäisiin kasvihuonekaasupäästöjä ja otsonikerrosta heikentävien aineiden käyttöä ja lisättäisiin niiden talteenottoa Kreikassa? (1) KOM(2002) 702 lopullinen. (2) EYVL L 167, 9.7.1993, s. 31. (3) EYVL L 244, 29.9.2000, s. 1. Margot Wallströmin komission puolesta antama vastaus (21. helmikuuta 2003) Ilmastonmuutos Toteutuneet päästömäärät osoittavat, että Kreikka ei kuten ei kahdeksan muutakaan jäsenvaltiota ollut vuoteen 2000 mennessä (jota myöhemmiltä vuosilta tietoa ei vielä ole saatavissa) edistynyt riittävästi Kioton pöytäkirjan mukaisessa päästöjen kasvun hidastamisessa. Tässä oletetaan, että kehitys kohti tavoitetta on lineaarista (ks. myös viimeisin vuosikertomus yhteisön kasvihuonepäästöjen seurannasta(1)). Nykyisiin toimiin perustuvan kehityksen viimeisimmät ennusteet viittaavat siihen, että Kreikan päästöt kasvavat vuoteen 2010 mennessä 35,6 prosenttia vuoden 1990 tasosta, vaikka Kreikkaa oikeudellisesti sitova tavoite on pitää kasvu 25 prosentissa. Muita ennusteita, joissa otettaisiin huomioon lisätoimenpiteet, ei ole vielä ilmoitettu komissiolle. Nämä uudet ennusteet, joissa otettaisiin huomioon viimeisimmät toimintapoliittiset uudistukset ja toimenpiteet, olisivat hyödyksi arvioitaessa, miten kansallisen tason lisätoimenpiteet auttavat Kreikkaa täyttämään sitoumuksensa kaudella 20082012. Joka tapauksessa on erittäin tärkeää ryhtyä lisätoimenpiteisiin niin Kreikassa kuin eräissä muissakin jäsenvaltioissa. Kansallisten ilmastonmuutosohjelmien täydennykseksi komissio valmistelee yhteisön päästöjen vähentämiseksi useita kustannustehokkaita yhteisön tason toimenpiteitä (esimerkiksi energian ja liikenteen alalla) Euroopan ilmastonmuutosohjelman (ECCP) puitteissa. Otsonikerros Mitä tulee siihen, onko Kreikka noudattanut otsonikerrosta heikentävistä aineista 29 päivänä kesäkuuta 2000 annettua Euroopan parlamentin ja neuvoston asetusta (EY) N:o 2037/2000, voidaan todeta, että komissio käynnisti heinäkuussa 2002 yhteisön perustamissopimuksen 226 artiklan mukaisen menettelyn kaikkia jäsenvaltioita vastaan. Komissio katsoi jäsenvaltioiden laiminlyöneen asetuksen 16 ja 17 artiklan mukaiset raportointivelvollisuutensa. Kreikan viranomaiset antoivat vastineensa lokakuussa 2002. Asetuksen 16 artiklaa koskevassa vastineessaan komissiolle Kreikka kuvaa säännöksiään, jotka koskevat kylmälaitteita asentavien, huoltavien ja korjaavien henkilöiden ammattipätevyyttä. Tasavallan presidentin asetuksessa N:o 87 (Kreikan virallinen lehti N:o 72A/25-4-96) kylmäkoneiden ja -laitteiden asentamisesta, huoltamisesta ja korjaamisesta kuvataan muun muassa laatuvaatimukset ja ammatinharjoittamislupaan tarvittava pätevyys. Presidentin asetuksen 19 artiklan mukaan on kaikin keinoin estettävä pientenkin määrien vuotaminen ympäristöön. Kreikka ei kuitenkaan ole tehnyt 16 artiklan 6 kohtaan liittyvää ilmoitusta talteenottojärjestelmistä ja siitä, kuinka suuria määriä näitä aineita on otettu talteen, kierrätetty, regeneroitu tai hävitetty. Näin ollen komissio on pyytänyt Kreikalta lisätietoja selvittääkseen jatkotoimien tarpeen. (1) KOM(2002) 702 lopullinen.